২০১৬ ইউরোতে ঘরের মাঠে শিরোপাটা তুলে দিতে হয়েছিল পর্তুগালের হাতে। এবার তারই আক্ষেপ ঘোচালেন গ্রিজম্যান। রাশিয়া বিশ্বকাপে ৪ গোল (৩টি পেনাল্টি) ও ২ অ্যাসিস্ট করে দলকে বিশ্বের সবচেয়ে বড় শিরোপাটায় যে জেতালেন তিনি। গ্রিজম্যান ৭ ম্যাচে মাঠে ছিলেন ৫৭০ মিনিট। ইউরোতে সেরা খেলোয়াড়ের পুরস্কার হাতে উঠলেও এবার বঞ্চিত থাকতে হলো তাকে। তবে তা নিয়ে কোনো খেদ নেই গ্রিজম্যানের। দলের বিশ্বকাপ জয়েই তিনি খুশি। ম্যাচ-পরবর্তী সংবাদ সম্মেলনে সেই কথাটি শোনালেন তিনি। ‘রাশিয়া আসার আগে থেকে আমরা বিশ্বকাপটা জিততে চেয়েছি। আজ আমরা একটা দল হিসেবে সেই সাফল্যটা পেয়েছি। চ্যাম্পিয়ন হওয়া সত্যিই বিশেষ কিছু। বিশেষ আনন্দের।’